Reuse-laboratorium vir dagga in Noordhoek gekry | Netwerk24
02 Februarie 2021 17:36
Lede van die Valke se narkotikaburo en van die polisie se eenheid vir misdaadintelligensie het Dinsdag 'n 43-jarige man in hegtenis geneem nadat 'n reuse- hidroponiese dagga-laboratorium by sy huis in Noordhoek in Kaapstad gevind is.
'n Groot hoeveelheid daggaplante en verwerkingstoerusting is in die operasie gevind en die lede op al die plante en toerusting beslag gelê.
Zinzi Hani, woordvoerder van die Valke, het gesê dit is nie onwettig om dagga op 'n private eiendom te hê nie, maar dit is wel onwettig om sulke groot hoeveelhede op 'n perseel te hê vermoedelik met die doel om dit te verkoop.
Volgens haar was die verdagte ten tyde van die operasie die enigste mens op die perseel in Antiquelaan, Capri Village, Noordhoek.
Luidens 'n verklaring van die Valke is die gesamentlike waarde van die dagga en die toerusting sowat R250 000.
Die operasie het gespruit uit inligting wat oor die laboratorium ontvang is.
Die inwoner van die huis is in hegtenis geneem vir die verbouing van dagga en sal Donderdag in die Simonstadse landdroshof verskyn.